遊城西李氏園李仁甫謝伯堅同會席中得當字
作者：員興宗
朝代：宋

paragraphs: 吾生會如寄，俯仰歲月荒。
安得無盡境，寓樂窮時觴。
朅來古城隅，露坐蔭石牀。
皎皎月在野，山光映低昂。
諸公飲文字，歌黛何由將。
環客者誰歟，青青在吾傍。
此君有令質，簡潔韻自長。
一掃塵土想，化作冰雪腸。
歲寒知幾何，衆木誰能霜。
獨此抱身正，有耻踰平當。
高度竟凜凜，不以外物攘。
此會定清真，此懷爲君忘。